He pelastavat autokaupan täydeltä romahdukselta

Nuoret perheet jättävät yhä useammin uuden auton ostamatta. Onneksi yksi ryhmä käy yhä innokkaasti autokaupoissa.

Eläkeläiset kannattelevat uusien autojen kauppaa, sillä he ostavat yli puolet uusista autoista.

Samaan aikaan nuoret perheet jättävät yhä useammin uuden auton ostamatta. Perheissä lykätään uuden auton hankintaa, Autoalan keskusliiton hallituksen puheenjohtaja Pekka Helander uskoo.

– Nuoret perheet ovat hävinneet autokaupoilta. Uuden auton sijaan he ostavat käytettyjä autoja. Monessa perheessä varmasti talous on tiukalla, eikä isompaan lainaan liittyvää riskiä haluta ottaa, Helander sanoo.

Autoalan keskusliiton tänään julkaiseman suhdannebarometrin mukaan autokauppiaat arvioivat myyvänsä tänä vuonna hieman yli 101 000 uutta autoa. Ensi vuonna myynnin ennakoidaan piristyvän lähes 111 000 autoon.

Helanderin mukaan Suomen autokauppojen tilat ja henkilökunta on mitoitettu 140 000–150 000 auton vuotuiselle myynnille. Siis kolmannes kapasiteetista käy tyhjäkäynnillä.

– Jos myynti on pitkällä aikavälillä 100 000–110 000 autoa, niin se tarkoittaa kustannussäästöihin ryhtymistä. Se ei välttämättä ole pelkästään hienosäätöä, vaan tarkoittaa irtisanomisia, toiminnan lopetuksia ja mahdollisia konkursseja, Helander sanoi puheessaan autokauppiaille.

Helanderin mukaan alalla on puhuttu jo kahden kolmen vuoden ajan, milloin joku suurista autokauppaketjuista lopettaa toimintansa. Vuosia sitten yhdeksi mahdollisuudeksi veikattiin Delta-autoa, joka oli yrityssaneerauksessa vuonna 2009.

– Toisaalta myös pienemmät autokaupat voivat lopettaa toimintojaan esimerkiksi sukupolvenvaihdosten yhteydessä, Helander sanoo.

– Mutta mihinkään isompaan konkurssiaaltoon en usko. Keskimäärin autokauppojen omavaraisuusaste on korkea, hän jatkaa.

Kuluttajien epävarmuus suurin uhka

Autoalan suhdannebarometrin mukaan autokauppiaat pitävät alan suurimpana uhkana kuluttajien epävarmuutta, uuden auton ostajalle myönnettäviä alennuksia ja laskevaa kannattavuutta.

Autokaupan valopilkkuna on vaihtoautojen kauppa, joka porskuttaa aiempaa paremmilla katteilla. Autokaupan hidastuminen on vähentänyt vaihtoautojen tarjontaa, mutta kysyntä on pysynyt jotakuinkin ennallaan.

– Vaihtoautojen kysyntä on yhä hyvä. Hidastuneen autokaupan takia myös vaihtoautojen määrät ovat kuitenkin pienempiä, joten kannattavuus on parantunut.